POSTกำไร35ล้าน แจกปันผล6สตางค์
โพสต์ พับลิชชิงโชว์กำไร 35 ล้านบาท ไตรมาส 3 แจกปันผลระหว่างกาล 6 สตางค์
10 พ.ย. 2555

โพสต์ พับลิชชิงโชว์กำไร 35 ล้านบาท ไตรมาส 3 แจกปันผลระหว่างกาล 6 สตางค์
บริษัท โพสต์ พับลิชชิง (POST) เปิดเผยว่า ผลประกอบการงวดไตรมาส 3 ปีนี้มีกำไรสุทธิ 35 ล้านบาท เทียบกับกำไรสุทธิ 41 ล้านบาท ในระยะเดียวกันปีก่อนและรวม 9 เดือนปีนี้มีกำไรสุทธิ 56 ล้านบาท จากช่วงเดียวกันปีก่อนกำไรสุทธิ 90 ล้านบาท 
นายภัค เพ่งศรี ประธานเจ้าหน้าที่ฝ่ายการเงินและเลขานุการ POST กล่าวว่า ในไตรมาส 3 ปีนี้ บริษัทและบริษัทย่อยมีรายได้จากการขายและบริการเพิ่มขึ้น 14.44% เป็น 593.30 ล้านบาท ขณะที่ต้นทุนขายและบริการเพิ่มขึ้น 24.88% เป็น 410.48 ล้านบาท ส่งผลให้กำไรขั้นต้นลดลง 3.63% เป็น 182.82 ล้านบาท
นอกจากนี้ ยังมีค่าใช้จ่ายในการขายเพิ่มขึ้น 18.03% เป็น 72.75 ล้านบาท เกิดจากค่าคอมมิชชัน การจัดงานส่งเสริมการขายและต้นทุนการกระจายหนังสือพิมพ์ M2F ขณะที่ค่าใช้จ่ายในการบริหารลดลง 3.23% เหลือ 66.26 ล้านบาท
สำหรับผลงานรวม 9 เดือนปีนี้ รายได้จากการขายและบริการเพิ่มขึ้น 14.85% เป็น 1,675.39 ล้านบาท ขณะเดียวกันต้นทุนขายและบริการเพิ่มขึ้น 25.50% เป็น 1,205.03 ล้านบาท ทำให้กำไรขั้นต้นลดลง 5.65% เป็น 470.36 ล้านบาท 
นายภัค กล่าวว่า บริษัทขยายธุรกิจเป็นไปตามการขยายตัวของ หนังสือพิมพ์ M2F และธุรกิจโทรทัศน์ หนังสือพิมพ์บางกอกโพสต์ และหนังสือพิมพ์โพสต์ทูเดย์ นิตยสารแอล และนิตยสารคลีโอ มีผลการดำเนินงานที่ดี 
ด้านคณะกรรมการบริษัท มีมติอนุมัติการจ่ายเงินปันผลระหว่างกาลในปีนี้ (ม.ค.-ก.ย.) ในอัตราหุ้นละ 0.06 บาท ให้แก่ผู้ถือหุ้นที่มีชื่อในทะเบียนวันที่ 27 พ.ย.นี้ และกำหนดจ่ายเงินในวันที่ 7 ธ.ค. 2555 ทั้งนี้เงินปันผลคิดเป็นอัตราผลตอบแทนประมาณ 1.21% เปรียบเทียบกับราคาหุ้นที่ระดับ 4.94 บาท